text: संसार में सबसे ज्यादा बोली जाने वाली भाषाओं में मैंडेरिन चीनी, अंग्रेजी और स्पैनिश के बाद हिन्दी चौथे स्थान पर आती है. यदि दूसरी भाषा के रूप में प्रयोग की जाने वाली भाषा भी शामिल की जाय तो पूरे विश्व में सबसे ज्यादा बोली जाने वाली भाषाओं में अंग्रेजी के बाद हिन्दी का ही नाम आयेगा. बावजूद इसके, हिन्दी को आजतक संयुक्त राष्ट्र संघ की आधिकारिक भाषा का दर्जा हासिल नहीं हो सका, जबकि कहीं कम बोली जाने वाली अरबी और फ्रेंच भाषाओं को यह सम्मान हासिल है. क्यों? क्योंकि हिन्दी को तो अपने घर में ही दासी का स्थान दिया जाता रहा है – अपने देश में ही तिरस्कार झेलना पड़ रहा है. फिर बाहर – दूसरे देशों का समर्थन किस मुँह से मांगने जायें.